Elva Vallavalitsuse 20.01.2026 korralduse nr 2-3/38 lisa

**Seisukoht Tännassilma külas Õhtu 2a kinnistu detailplaneeringu avaliku väljapaneku ajal esitatud arvamusele**

Arvamus esitatud A.P. poolt 07.01.2026

*Esitatud arvamus*: Olen Puhja Õhtu tn 1 elanik. Detailplaneering näeb ette sissesõitu Õhtu tänavalt, see tähendab et minu majast hakkab rohkem mööduma autosid. Müra ja liikumise aktiivsus tõuseb. Kas minu krundile tagatakse ohutu juurdepääs, vajalik uus aed, selles ulatuses, et tagada ohutus ( meil on aeda sisse sõidetud Viljandi mnt.)

*Vallavalitsuse selgitus ja seisukoht:* Vallavalitsus selgitab, et detailplaneeringu koostamisel on liiklusohutuse teemat käsitletud terviklikult ning arvestatud kavandatud hoonestuse ja juurdepääsude mõjuga ümbritsevale liikluskorraldusele. Planeering näeb ette juurdepääsu Õhtu tänavalt ning sellega kaasnevat liiklussageduse mõõdukat suurenemist. Samas on planeeringulahenduses kavandatud liiklusohutust parandavad meetmed, mille eesmärk on vähendada liiklusest tulenevaid riske ning muuta liiklus Õhtu tänaval ja riigiteel turvalisemaks nii sõidukitele kui jalakäijatele.

Varasemas pöördumises on vallavalitsus arvamuse esitajale selgitanud, et Õhtu 1 kinnistu olemasolev ligipääs säilib ning planeeringulahendus arvestab liiklejate ohutusega. Kui tänase seisuga on Õhtu tänava laius Õhtu 1 kinnistu sissesõiduvärava juures ligikaudu 3,8m lai, siis planeeringulahenduse kohaselt suureneb tänava laius samas asukohas 6 meetrini.   
Eraomandi juurdepääsu asukohas ette nähtud sõidutee laiendamine tagab liiklejate turvalisuse ja võimaldab sõidukitele vajalikke pöörderaadiuseid. Kavandatud kauplusehoone parkimine, kauba laadimine ja taara vastuvõtt on lahendatud planeeritava   
krundi piires, mistõttu need tagavad Õhtu 1 kinnistu ligipääsu sujuvuse. Liikumissuunad Õhtu tänaval eristatakse selgelt teekattemärgistusega ning maantee ja Õhtu tänava ristmikul rakendatakse enne pöörde sooritamist peatumiskohustust, mis tagab piisavad nähtavused ja sõidukite turvalised pöörded riigiteele. Planeeringulahendus näeb ette ka riigitee laiendamise jalakäijate ülekäiguraja ja ohutussaare rajamiseks. See lahendus suurendab jalakäijate turvalisust teeületusel ning aitab samas rahustada sõidukite pöördesooritusi ristmikul. Eeltoodust tulenevalt loob detailplaneering lahenduse, mis arvestab nõutavaid nähtavuskolmurki, perspektiivset tänavakasutust ja liikluskoormust ning muudab olemasolevat liikluskorraldust turvalisemaks kõigile liiklejatele, sealhulgas Õhtu 1 kinnistu elanikele.

Mis puudutab piirdeaia rajamise ettepanekut, siis detailplaneeringu raames ei ole tuvastatud vajadust uue piirdeaia rajamiseks. Liiklusohutuse tagamine saavutatakse eelkõige liikluskorralduslike ja tehniliste lahenduste kaudu, mitte piirdeaia rajamisega. Vallavalitsus on piirdeaia rajamise soovi edastanud detailplaneeringu koostamisest huvitatud isikule (arendaja). Arendaja vastas, et nende hinnangul ei ole Õhtu 1 kinnistule uue piirdeaia rajamine detailplaneeringu osana põhjendatud meede, arvestades juba kavandatud liiklusohutust parandavaid lahendusi ning planeeringutingimusi. Arendaja kinnitab, et detailplaneeringu elluviimisel järgitakse kehtivaid õigusakte ning tagatakse kavandatud liiklusohutusmeetmete nõuetekohane realiseerimine.